CELEX: 32018R0188
Language: lt
Date: 2017-11-21 00:00:00
Title: 2017 m. lapkričio 21 d. Komisijos deleguotasis reglamentas (ES) 2018/188, kuriuo iš dalies keičiamas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas

9.2.2018   
            
            
               LT
            
            
               Europos Sąjungos oficialusis leidinys
            
            
               L 36/1
            
         KOMISIJOS DELEGUOTASIS REGLAMENTAS (ES) 2018/188
   2017 m. lapkričio 21 d.
   kuriuo iš dalies keičiamas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį ir 18 straipsnio 1 bei 3 dalis,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui sustabdyti ES žvejybos laimikio išmetimą į jūrą, nustatant įpareigojimą iškrauti rūšių, kurioms taikomi laimikio limitai, žuvų laimikį;
            
         
               (2)
            
            
               Reglamento (ES) Nr. 1380/2013 15 straipsnio 6 dalimi Komisija įgaliojama deleguotaisiais aktais ne ilgesniam kaip trejų metų laikotarpiui, kuris gali būti pratęstas vieną kartą, priimti išmetimo į jūrą mažinimo planus, grindžiamus bendromis rekomendacijomis, kurias rengia valstybės narės, pasikonsultavusios su atitinkamomis patariamosiomis tarybomis;
            
         
               (3)
            
            
               Komisijos deleguotuoju reglamentu (ES) Nr. 1394/2014 (2) nustatytas tam tikrai pelaginių žuvų žvejybai Pietvakarių vandenyse skirtas išmetimo į jūrą mažinimo planas, pagal kurį taikant tam tikrus lankstumo mechanizmus bus sudarytos palankesnės sąlygos įgyvendinti įpareigojimą iškrauti laimikį;
            
         
               (4)
            
            
               remiantis 15 straipsnio 5 dalies c punkto ii papunkčiu tame išmetimo į jūrą mažinimo plane numatytos, inter alia, tam tikros įpareigojimo iškrauti visą laimikį taikymo išimtys, kuriomis siekiama išvengti neproporcingų nepageidaujamo laimikio tvarkymo išlaidų, taikomos žvejybos įrankiams, kuriais sužvejotas nepageidaujamas laimikis yra ne didesnis už tam tikrą tuo įrankiu sužvejoto bendro metinio laimikio procentinę dalį (de minimis išimtys);
            
         
               (5)
            
            
               remiantis Deleguotojo reglamento (ES) Nr. 1394/2014 5 straipsniu išmetimo į jūrą mažinimo planas baigia galioti 2017 m. gruodžio 31 d.;
            
         
               (6)
            
            
               Belgija, Ispanija, Nyderlandai, Portugalija ir Prancūzija turi tiesioginių žvejybos Pietvakarių vandenyse valdymo interesų. Pasikonsultavusios su Pietvakarių vandenų patariamąja taryba ir Pelaginių žuvų išteklių patariamąja taryba tos valstybės narės 2017 m. birželio 2 d. pateikė Komisijai bendrą rekomendaciją;
            
         
               (7)
            
            
               bendroje rekomendacijoje siūloma pratęsti išmetimo į jūrą mažinimo plane nustatytų de minimis išimčių taikymo trukmę ir toliau jas taikyti laikantis šių pakoreguotų į jūrą išmetamo laimikio procentinių dydžių:
               
                           —
                        
                        
                           2018 m. ne daugiau kaip 6 %, 2019 ir 2020 m. ne daugiau kaip 5 % bendro metinio šiaurinių žydrųjų merlangų laimikio, sužvejoto vykdant pramoninę žvejybą pelaginiais tralais ICES VIII kvadrate,
                        
                     
                           —
                        
                        
                           2018 m. ne daugiau kaip 6 %, 2019 ir 2020 m. ne daugiau kaip 5 % bendro metinio ilgapelekių tunų laimikio, sužvejoto vykdant didelių pelaginių žuvų žvejybą įvairiagyliais poriniais tralais pelaginiais tralais ICES VIII kvadrate,
                        
                     
                           —
                        
                        
                           2018, 2019 ir 2020 m. ne daugiau kaip 4 % bendro metinio europinių ančiuvių, atlantinių skumbrių ir paprastųjų stauridžių laimikio, sužvejoto vykdant žvejybą pelaginiais tralais ICES VIII kvadrate,
                        
                     
                           —
                        
                        
                           2018, 2019 ir 2020 m. ne daugiau kaip 4 % bendro metinio paprastųjų stauridžių, Peru stauridžių ir atlantinių skumbrių laimikio ir 2018, 2019 ir 2020 m. ne daugiau kaip 1 % bendro metinio europinių ančiuvių laimikio, sužvejoto vykdant žvejybą gaubiamaisiais tinklais ICES VIII, IX, X kvadratuose ir CECAF 34.1.1, 34.1.2 bei 34.2.0 kvadratuose;
                        
                     
         
               (8)
            
            
               siekdamos pagrįsti siūlomas de minimis išimtis valstybės narės pateikė įrodymų, patvirtinančių, kad nepageidaujamo laimikio, sužvejoto vykdant atitinkamą žvejybą, tvarkymo išlaidos yra neproporcingos. Tuos įrodymus peržiūrėjusi Žuvininkystės mokslo, technikos ir ekonomikos komiteto (ŽMTEK) ekspertų darbo grupė padarė išvadą, kad bendrose rekomendacijose pateikiami argumentai dėl nepageidaujamo laimikio tvarkymo išlaidų neproporcingumo, kai kuriais atvejais paremti ir kokybiniu išlaidų vertinimu, yra pagrįsti. Atsižvelgiant į tai, kas išdėstyta pirmiau, ir į tai, kad tam prieštaraujančios mokslinės informacijos negauta, tikslinga pratęsti de minimis išimčių taikymą pagal bendroje rekomendacijoje siūlomus procentinius dydžius, neviršijančius Reglamento (ES) Nr. 1380/2013 15 straipsnio 1 dalyje nustatytų leidžiamų dydžių;
            
         
               (9)
            
            
               Deleguotojo reglamento (ES) Nr. 1394/2014 2 ir 4 straipsniuose atitinkamai numatyta išgyvenamumu grindžiama išimtis, taikoma europinių ančiuvių, paprastųjų stauridžių, Peru stauridžių ir atlantinių skumbrių laimikiui, sužvejotam vykdant smulkiąją žvejybą gaubiamaisiais tinklais, ir europiniams ančiuviams taikomas mažiausias išteklių išsaugojimą užtikrinantis orientacinis dydis. 2014 m. šias priemones teigiamai įvertino ŽMTEK. Komisija mano, kad duomenys, kuriais buvo grindžiamas tas įvertinimas, galios dar trejus metus. Todėl tikslinga tų priemonių taikymą pratęsti iki 2020 m.;
            
         
               (10)
            
            
               todėl Deleguotasis reglamentas (ES) Nr. 1394/2014 turėtų būti atitinkamai iš dalies pakeistas;
            
         
               (11)
            
            
               šiame reglamente numatytos priemonės daro tiesioginį poveikį Sąjungos laivų žvejybos sezono planavimui ir su juo susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Kadangi Deleguotuoju reglamentu (ES) Nr. 1394/2014 nustatytas išmetimo į jūrą mažinimo planas baigia galioti 2017 m. gruodžio 31 d., šis reglamentas turėtų būti taikomas nuo 2018 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) Nr. 1394/2014 iš dalies keičiamas taip:
   
               1)
            
            
               3 straipsnis pakeičiamas taip:
               „3 straipsnis
               
                  De minimis išimtys
               Nukrypstant nuo Reglamento (ES) Nr. 1380/2013 15 straipsnio 1 dalies, į jūrą išmesti leidžiama šiuos kiekius:
               
                           a)
                        
                        
                           2018 m. ne daugiau kaip 6 %, 2019 ir 2020 m. ne daugiau kaip 5 % bendro metinio šiaurinių žydrųjų merlangų laimikio, sužvejoto vykdant pramoninę žvejybą pelaginiais tralais, kurios metu šiauriniai žydrieji merlangai žvejojami ICES VIII kvadrate naudojant įvairiagylius tralus (OTM) ir laivuose perdirbami į surimio pagrindinę sudedamąją dalį;
                        
                     
                           b)
                        
                        
                           2018 m. ne daugiau kaip 6 %, 2019 ir 2020 m. ne daugiau kaip 5 % bendro metinio ilgapelekių tunų laimikio, sužvejoto vykdant didelių pelaginių žuvų žvejybą, kurios metu ilgapelekiai tunai žvejojami ICES VIII kvadrate naudojant įvairiagylius porinius tralus (PTM);
                        
                     
                           c)
                        
                        
                           2018, 2019 ir 2020 m. ne daugiau kaip 4 % bendro metinio europinių ančiuvių, atlantinių skumbrių ir paprastųjų stauridžių laimikio, sužvejoto vykdant žvejybą pelaginiais tralais, kurios metu tų rūšių žuvys žvejojamos ICES VIII kvadrate naudojant įvairiagylius tralus (OTM);
                        
                     
                           d)
                        
                        
                           2018, 2019 ir 2020 m. ne daugiau kaip 4 % bendro metinio paprastųjų stauridžių, Peru stauridžių ir atlantinių skumbrių laimikio ir ne daugiau kaip 1 % bendro metinio europinių ančiuvių laimikio, sužvejoto vykdant žvejybą, kurios metu tų rūšių žuvys žvejojamos ICES VIII, IX, X kvadratuose ir CECAF 34.1.1, 34.1.2 bei 34.2.0 kvadratuose naudojant gaubiamuosius tinklus (PS).“
                        
                     
         
               2)
            
            
               5 straipsnio antra pastraipa pakeičiama taip:
               „Jis taikomas nuo 2015 m. sausio 1 d. iki 2020 m. gruodžio 31 d.“
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 21 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.
   
   
      (2)  2014 m. spalio 20 d. Komisijos deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas (OL L 370, 2014 12 30, p. 31).